คลังขีดเส้นฟินันซ่า30วัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

หาผู้ร่วมทุนใหม่สนองรมว.คลังโวยบริษัทลักไก่ขายกรมธรรม์
โพสต์ทูเดย์ — คลังให้เวลาฟินันซ่า 1 เดือนหาผู้ร่วมทุนรายใหม่
แหล่งข่าวจากกระทรวงการคลัง เปิดเผยว่า นายกรณ์ จาติกวณิช รมว.คลัง ได้ยืนยันกับผู้บริหารคณะกรรมการกำกับและส่งเสริมการประกอบธุรกิจประกันภัย (คปภ.) จะไม่เซ็นตั้งคณะกรรมการเข้าไปควบคุมกิจการบริษัท ฟินันซ่า ประกันชีวิต ตามที่ คปภ. พยายามที่จะเสนอกลับเข้ามาอีกครั้ง เนื่องจากไม่เห็นว่าการเข้าควบคุมจะเป็นประโยชน์กับบริษัท และลูกค้าที่ซื้อประกันไว้
นายกรณ์ เห็นว่าบริษัท ฟินันซ่า ประกันชีวิต อยู่ระหว่างการเจรจาหาผู้ร่วมทุนรายใหม่ เพื่อเข้ามาเสริมและฟื้นฟูฐานะของบริษัท จึงเห็นว่าควรให้เวลากับบริษัท ฟินันซ่า ประกันชีวิต ประมาณ 1 เดือน เพื่อดำเนินการหาผู้ร่วมทุนรายใหม่ให้เรียบร้อย จะได้ไม่ต้องถูกตั้งกรรมการเข้าไปควบคุมกิจการ
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธาน คปภ. ยืนยันว่า คปภ.ไม่เคยยื่นเรื่องให้นายกรณ์ ตั้งคณะกรรมการควบคุมกิจการบริษัท ฟินันซ่า ประกันชีวิต เข้ามาให้ รมว.คลัง เซ็นใหม่อีกครั้ง หลังจากที่ก่อนหน้านี้ที่ได้เสนอมาแล้ว รมว.คลัง ไม่เห็นด้วย และได้ คปภ. ไปหาทางเลือกเพิ่มเติมที่เหมาะสมในการแก้ไขปัญหามากกว่าเข้าควบคุม เพื่อไม่ให้ผู้ซื้อประกันได้รับความเดือดร้อน
“คปภ.ได้รับแจ้งจากผู้ถือหุ้นเก่าของบริษัท ฟินันซ่า ประกันชีวิต ว่า มีนักลงทุนรายใหม่สนใจเข้ามาถือหุ้น ซึ่งอยู่ระหว่างการเจรจา ทำให้ คปภ. จะรอความคืบหน้าดังกล่าวก่อน จึงไม่มีความจำเป็นเสนอเข้าควบคุมกิจการอีก” นายสถิตย์ กล่าว
ปลัดกระทรวงการคลัง กล่าวว่า ที่ผ่านมา คปภ. ได้ออกหนังสือถึงบริษัท ฟินันซ่า ประกันชีวิต ไม่ให้ขยายกิจการ ขายกรรมธรรม์ใหม่ และลงทุนใหม่ เพิ่มเติม เนื่องจากมีเงินกองทุนต่ำกว่าที่กฎหมายกำหนด แต่พบว่าบริษัทยังมีการดำเนินการขายประกันชีวิตอยู่ จึงได้เสนอให้มีการตั้งคณะกรรมการเข้าไปควบคุม แต่ขณะนี้ทางบริษัทไม่ได้มีการดำเนินการดังกล่าวแล้ว
ทั้งนี้ เมื่อต้นสัปดาห์ นางจันทรา บูรณฤกษ์ เลขาธิการ คปภ. ยังคงยืนยันที่จะเสนอตั้งคณะกรรมการเข้าไปควบคุมกิจการ บริษัท ฟินันซ่า ประกันชีวิต เช่นเดิม โดย คปภ. อยู่ระหว่างการจัดทำรายละเอียดของแผนการควบคุมกิจการเพื่อชี้แจงต่อ รมว.คลังโดยใขณะนี้ คปภ.ได้ส่งเจ้าหน้าที่ คปภ.เข้าไปปฏิบัติหน้าที่ใน บริษัท ฟินันซ่า ประกันชีวิตเรียบร้อยแล้ว เพื่อเตรียมที่จะตรวจสอบบัญชีหนี้สินของ และหาทางลดภาระหนี้สินโดยการขายหนี้ส่วนหนึ่งเพื่อแปลงเป็นทุนต่อไป